4. ΑΠΟΦΑΣΙΣ ΥΠΟΥΡΓΟΥ ΕΘΝ.ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ.Φ.415.1/12/54483 της 5 Ιουν./2 Ιουλ.1975 (ΦΕΚ Β΄ 707) Περί τροποποιήσεως της υπ’ αριθ. 1871/73 αποφάσεως του Υπουργού Εθν. Παιδείας και Θρησκευμάτων περί του Κανονισμού οργανώσεως και λειτουργίας των Δημοσίων και Ιδιωτικών Ανωτέρων Τεχνικών Σχολών. Έχοντες υπ’ όψει τας διατάξεις του άρθρ. 4 του Ν.Δ. 4564/1966, αποφασίζομεν: Η υπ’ αριθ. 1871/1973 υπουργική απόφασις «Περί του Κανονισμού Οργανώσεως και λειτουργίας των Δημοσίων και Ιδιωτικών Ανωτέρων Τεχνικών Σχολών τροποποιείται, καθ’ ο μέρος αφορά  εις την διεξαγωγήν των πτυχιακών εξετάσεων των Ιδιωτικών Ανωτέρων Τεχνικών Σχολών, ως ακολούθως: 1.Ως εξεταστικά Κέντρα δια την κατά παρ. 6 του άρθρ.48 διεξαγωγήν των πτυχιακών εξετάσεων των Ιδιωτικών Ανωτέρων Σχολών Ηλεκτρονικών και Ναυπηγών ορίζονται: α)Αι Αθήναι δια τους σπουδαστάς Αθηνών και Πειραιώς. β)Η Θεσσαλονίκη, η Λάρισα, η Λαμία, το Ηράκλειον και τα Χανιά δια τους σπουδαστάς των αντιστοίχων πόλεων. 2.Η κατά τας διατάξεις της παρ. 5 του άρθρ. 48 Κεντρική Επιτροπή Εξετάσεων συμπληρούται και δια πέντε εισέτι μελών, εχόντων την δημοσιοϋπαλληλικήν ιδιότητα και ειδικότητα, αντίστοιχον προς τα εξεταστέα μαθήματα. 3.Δια την κατά την παρ. 10 του άρθρ. 48 βαθμολόγησιν των γραπτών δοκιμίων των πτυχιακών εξετάσεων ορίζονται βαθμολογηταί δι’ αποφάσεως του Γενικού Γραμματέως του Υπουργείου Εθν. Παιδείας και Θρησκευμάτων, εξ Εκπαιδευτικών της Δημοσίας Επαγ/κής ή Γενικής Εκπαιδεύσεως ή άλλων δημοσίων υπαλλήλων, εχόντων ειδικότητας αντιστοίχους προς τα υπό βαθμολόγησιν μαθήματα. 4.Αι κατά την παρ. 7 του άρθρ. 48 Επιτροπαί διεξαγωγής εξετάσεων συγκροτούνται εξ Εκπαιδευτικών Συμβούλων ή Γενικών Επιθ/τών Τεχνικής ή Επαγ/κής ή Γενικής Εκπαιδεύσεως ή Επιθ/τών Επαγ/κής ή Γενικής Εκπαιδεύσεως ή καθηγητών Ανωτέρων Τεχνικών Σχολών ή Γυμνασιαρχών, εξ ων εις Φυσικός και εις Μαθηματικός. 5.Εις τας πτυχιακάς εξετάσεις μετέχουν οι κανονικώς παρακολουθήσαντες το φροντιστηριακόν και πρακτικόν μέρος εκάστου μαθήματος. 6.Εξαιρετικώς κατά τας εξεταστικάς περιόδους Ιουλίου και Οκτωβρίου ε.έ. οι δικαιούμενοι μεταφοράς μαθημάτων δύνανται να προσέλθουν ταυτοχρόνως εις τας πτυχιακάς εξετάσεις και εις τας εξετάσεις ενώπιον των Σχολών δια τα οφειλόμενα εκ μεταφοράς μαθήματα, εφαρμοζομένης εν προκειμένω της παρ. 2 της υπ’ αριθ. 149600/11121/ 18.11.1972 ημετέρας διαταγής. 7.Κατά την διάρκειαν των πτυχιακών εξετάσεων οι εξεταζόμενοι δύνανται να χρησιμοποιούν φέροντες μεθ’ αυτών: α)Λογαριθμικόν κανόνα. β)Λογαριθμικούς πίνακας. γ)Φορητόν υπολογιστήν. δ)Ημιλογαριθμικόν χάρτην. ε)Πίνακα τιμών διαγραμμάτων BODE. Η παρούσα δημοσιευθήτω δια της Εφημερίδος της Κυβερνήσεως . 